A BIZOTTSÁG 1313/2007/EK RENDELETE
(2007. november 8.)
a 2076/2002/EK rendeletnek a 91/414/EGK tanácsi irányelv 8. cikke (2) bekezdésében említett időszaknak a metalaxilra vonatkozó meghosszabbítása tekintetében történő módosításáról és a 2024/2006/EK rendeletnek a metalaxilra vonatkozó eltérés törlése tekintetében történő módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére,
tekintettel Bulgária és Románia csatlakozási okmányára és különösen annak 42. cikkére,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 8. cikke (2) bekezdésének harmadik albekezdésére,
mivel:
(1)
A növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendelet (2) I. mellékletében felsorolt hatóanyagok egyike a metalaxil.
(2)
A 91/414/EGK tanácsi irányelv 8. cikkének (2) bekezdésében említett időszak meghosszabbításáról, egyes hatóanyagoknak az említett irányelv I. mellékletébe történő felvétele megtagadásáról, valamint az ezeket a hatóanyagokat tartalmazó növényvédő szerek engedélyének visszavonásáról szóló, 2002. november 20-i 2076/2002/EK bizottsági rendelet (3) 1. cikkével összhangban a 3600/92/EGK rendelet keretében értékelt hatóanyagokra vonatkozó, a 91/414/EGK irányelv 8. cikkének (2) bekezdésében említett időszak 2006. december 31-én lejárt.
(3)
A Bizottság 2003. május 2-án elfogadta a metalaxilnak a 91/414/EGK tanácsi irányelv I. mellékletébe történő fel nem vételéről, valamint az e hatóanyagot tartalmazó növényvédő szerek engedélyének visszavonásáról szóló 2003/308/EK határozatot (4).
(4)
A Románia csatlakozása következtében a 91/414/EGK irányelv I. mellékletébe fel nem vett egyes hatóanyagokat tartalmazó növényvédő szerek további alkalmazása tekintetében a 2076/2002/EK rendelettől, továbbá a 98/270/EK, a 2002/928/EK, a 2003/308/EK, a 2004/129/EK, a 2004/141/EK, a 2004/247/EK, a 2004/248/EK, a 2005/303/EK és a 2005/864/EK határozattól eltérő átmeneti intézkedések megállapításáról szóló, 2006. december 22-i 2024/2006/EK bizottsági rendelet (5) rendelkezik a 2003/308/EK határozat 3. cikkétől való eltérésről.
(5)
A C-326/05. sz. ügyben (6)2007. július 18-án meghozott ítéletében az Európai Közösségek Bírósága megsemmisítette a 2003/308/EK határozatot.
(6)
A Szerződés 233. cikke értelmében az az intézmény, amelynek aktusait a Bíróság semmisnek nyilvánította, köteles megtenni a Bíróság ítéletében foglaltak teljesítéséhez szükséges intézkedéseket.
(7)
Következésképpen meg kell hosszabbítani a 2076/2002/EK rendeletben a metalaxilra vonatkozóan előírt időszakot annak érdekében, hogy az említett hatóanyagot értékelni lehessen, és a tagállamok időközben engedélyezni tudják az e hatóanyagot tartalmazó növényvédő szereket. A metalaxil értékelési eljárásának további részleteit egy külön jogi aktusban kell meghatározni. Az ítélet mielőbbi végrehajtása érdekében az időszakot a jogi aktus elfogadása előtt meg kell hosszabbítani.
(8)
A 2076/2002/EK és a 2024/2006/EK rendeletet ezért a fentieknek megfelelően módosítani kell.
(9)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2076/2002/EK rendelet 1. cikke az első mondatot követően a következő mondattal egészül ki:
„A 91/414/EGK irányelv 8. cikkének (2) bekezdésében említett 12 éves időszakot azonban a metalaxil esetében 2010. június 30-ig meg kell hosszabbítani.”
2. cikk
A 2024/2006/EK rendelet 4. cikkét el kell hagyni.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Rendelkezéseit 2003. május 2-től kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 8-án.